text: [{"text_idx": "#000003", "text": "\u201cBu\u2019aan badaan wanta isaan hojjatanii isaan tuqe.\u201d Kana jechuun ummattoota darban irraa namoonni jecha \u201ckan inni naaf kenname beekumsaani\u201d jedhanii fi badii hojjachuun daangaa darban, jireenya addunyaa keessatti adabbiin cimaan wanta isaan hojjatanii isaan irratti bu\u2019e. Jecha biraatiin, sababa badii hojjataa turaniin adabbiin cimaan isaan irratti bu\u2019e. Fakkeenyaaf, Qaaruun, Fira\u2019awna, ummanni Samuud, Aad fi kanneen biroo sababa badii hojjataniin adabbiin cimaan isaan irratti bu\u2019ee jira."}, {"text_idx": "#000004", "text": "\u201cKanniin irraayyis warri miidhaa hojjatan bu\u2019aan badaan wanta isaan hojjatanii isaan tuqa.\u201d Yaa Rasuula! Ummata kee keessaayyis namoonni zulmii hojjatan bu\u2019aan badaan wanta hojjatanii isaan tuqa. Akkuma namoota isaaniin dura tuqe, adabbiin isaanittis ni bu\u2019a. Isaan Rabbii olta\u2019aa jalaa miliquu fi bahuu hin danda\u2019an.[1]"}, {"text_idx": "#000005", "text": "Namni yommuu qabeenya baay\u2019ee argatu, qabeenyi kuni adabbii Rabbii waan isarraa deebisu isatti fakkaata. Haala namoota akkanaa Rabbiin subhaanahu wa ta\u2019aalaa akkana jechuun ibsa:"}, {"text_idx": "#000007", "text": "Rabbiin subhaanahu wa ta\u2019aalaa akkana jechuun namoota akkanaa irratti deebii deebisa:"}, {"text_idx": "#000008", "text": "\u201cRabbiin nama fedheef rizqii akka bal\u2019isu, [nama fedhe immoo itti]\ndhiphisu hin beekanii? Kana keessa namoota amananiif mallattooleetu jira.\u201d Suuratu Az-Zumar 39:52"}, {"text_idx": "#000009", "text": "Qabeenyaan gowwoomu isaaniitii fi wallaalummaa isaanii irraa kan ka\u2019e \u201cQabeenya baay\u2019ee qabaachuun haalli namaa gaarii ta\u2019uu agarsiisa\u201d jedhanii akka odeessan erga beeksisee booda, Rabbiin subhaanahu rizqii kennuun kana akka hin agarsiisne isaanitti beeksise. Nama badaa ta\u2019i gaarii ta\u2019i gabroota Isaa keessaa nama fedheef rizqii bal\u2019isa. Ammas, nama gaarii ta\u2019i badaa ta\u2019i nama fedhe irratti rizqii ni dhiphisa. Kuni hundi namoota qoruufi. Yeroo rizqii bal\u2019isuuf \u201cNi galateefata moo hin galateefatu?\u201d Yeroo rizqii itti dhiphisu immoo \u201cNi obsa moo hin obsu?\u201d Jechuun namoota qoruu fi haala isaanii ifatti baasuuf, nama fedheef ni bal\u2019isa, nama fedhe immoo itti dhiphisa. Rabbiin nama fedheef rizqii bal\u2019isuun nama san jaallachu hin agarsiisu. Ammas, nama fedhetti rizqii dhiphisuun nama san jibbuu hin agarsiisu. Kana irra, rizqii bal\u2019isuu fi dhiphisuun qormaata."}, {"text_idx": "#000010", "text": "\u201cKana keessa namoota amananiif mallattooleetu jira.\u201d kana jechuun rizqii bal\u2019isuu fi dhiphisuu keessa namoota haqa dhugoomsaniif mallatooleetu jira.[3] Mallatoolee kanniin keessaa tokko rizqii kan bal\u2019isuu fi dhiphisuu Rabbii Tokkicha akka ta\u2019e mallattoo agarsiisuudha. Kanaafi, namoonni gariin dandeetti bituu fi gurguruu, humna cimaa ittiin hojjatan qabu. Garuu rizqiin isaan irratti dhiphatti. Namoonni gariin immoo dandeetti fi humna hangas mara hin qaban. Garuu Rabbiin rizqii isaaniif bal\u2019isa. Kuni kan agarsiisu Rabbiin gabroota keessatti too\u2019annaa guutuu akka qabu fi wanta fedhe Kan hojjatuudha. Nama fedheef rizqii ni bal\u2019isa, nama fedhe immoo itti dhiphisa. Kuni garuu sababa rizqii ittiin argatan hojjachuu hin qabnu jechuu miti. Sababoota rizqii ittiin argatan hojjachuun barbaachisadha.[4]"}, {"text_idx": "#000015", "text": "Namni yommuu badii hojjatu nafsee ofii irratti daangaa darba. Sababni isaas, adabbii Rabbiitiif of saaxila. Rabbiin subhaanahu wa ta\u2019aalaa namootaaf daangaa kaa\u2019ee jira. namni daangaa san darbe adabbii Isaatti kufa. Fakkii armaan gadii irra yommuu ilaallu, namni badii hojjatu ykn wanta itti ajajame dhiisu sarara diimaa keessaa bahuun dukkanatti of darba. Dukkanni kuni adabbii adda addaatti. Kan akka jeequmsa, dhiphachuu, halkan hirriba dhabuu, rakkoo adda addaatii fi kanneen biroo. Namni dafee tawbachuun gara geengoo magariisaa yoo hin deebi\u2019in, dukkana kana keessa turuun dhumarratti adabbii guddaatti mucucaata. Adabbiin kunis Jahannami. Rabbiin kanarraa nagaha nuu haa baasu."}, {"text_idx": "#000016", "text": "Kanaafu, namni badii hojjatuu fi wanta itti ajajamee dhiisu nafsee ofii irratti daangaa darbee jiraa jechuudha. Sababni isaas, dukkanaa cimaa fi adabbii adda addaatiif of saaxila. \u201cNamni daangaa diimaa kana darbuun dukkanatti yoo kufe, karaan dukkana kana keessaa ittiin bahan jiraa?\u201d jedhee namni tokko gaafachu danda\u2019a. Eeyyeen ni jira. Dukkana kana keessaa karaan geengoo magariisaatti deebi\u2019uun nagahaa fi ifa itti argatan, tawbachuu fi Rabbiin araarama kadhachuudha."}, {"text_idx": "#000019", "text": "Rahmata Rabbii irraa abdii murachuu jechuun \u201cRabbiin rahmata naaf hin godhu\u201d jedhanii abdii kutuudha. Namni rahmata Isaa irraa abdii yoo kute, badii hojjachuu itti fufa, dallansu Jabbaar (Rabbii) ofirratti fida, adabbiif of saaxila. Kanaafu, Yaa gabroottan nafsee ofii irratti daangaa darbitan! Badiin keenyaa baay\u2019atee jechuun rahmata Rabbii irraa abdii hin kutinaa. Sababni isaas, \u201cRabbiin balleessaa hundaa ni araarama. Inni Araaramaa, Rahmata godhaadha.\u201d"}, {"text_idx": "#000020", "text": "Nama tawbatee fi araarama kadhateef balleessaa fi badii hundaa erga araaramee, abdii kutuun maaliif barbaachise ree?"}, {"text_idx": "#000021", "text": "Aayah keessatti jechi \u201cyaghfiru (ni araarama)\u201d jedhu, jecha al-maghfirah jedhamu irraa kan fudhatameedha. Al-Maghfirah jechuun badii haguuguu fi irra darbuudha. Hiikni isaa badii haguugu qofaa miti. Sababni isaas, jechi al-maghfirah jedhu jecha al-mighfara jedhu irraa kan fudhatameedha. Al-mighfara jechuun yeroo lolaa (waraanaa) eeggumsaaf wanta mataa irratti dirataniidha (kaa\u2019ataniidha). Hiikni itti dhiyoon \u201ckoofiyaa sibiilaa (ingiliffaan \u2018helmet\u2019)\u201d dha."}, {"text_idx": "#000025", "text": "Namni osoo hin tawbatin shirkii irratti du\u2019e, Rabbiin irraa araarama hin argatu. Garuu badii shirkii gadi jiru yoo hojjate, fedhii Rabbii jala jira. Yoo fedhe ni araaramaaf, yoo fedhee immoo ni azzaba (ni adaba). Kanaafu, namni haalota lama qaba: Haalli 1ffaan-tawbaadha. Badiin isaa hanga fedhee haa guddatu yoo dhugaan tawbate, araarama ni argata. Kana jechuun badiin isaa ni haguugamaaf, wanta hojjateef hin adabamu. Fkn, shirkii irraa dhugaan yoo tawbate, araarama ni argata.Haalli 2ffaan- tawbachuu dhiisu- Haala kana keessatti akkana jenna, \u201cShirkiin hin araaramamu. Shirkii gadi wanti jiru fedhii Rabbii jala jira.\u201d Ragaa kanaa aaya armaan olii suuratu An-Nisaa dhiyeessun ni danda\u2019ama. (Wanti asitti hubatamu qabu: Namni osoo hin tawbatin shirkii irratti du\u2019e, araarama hin argatu. Garuu du\u2019aan dura shirkii irraa dhugaan yoo tawbate, araarama ni argata.)"}, {"text_idx": "#000026", "text": "Namoonni badii hojjachuun nafsee ofii irratti daangaa darban yommuu badii irraa dhoowwitu, aayah armaan olii ragaa godhachuun akkana jechuu danda\u2019u: \u201cWaan sanaa gadii nama fedheef ni araarama.\u201d Salphumatti akkana isaaniin jechuu dandeenya: ati namoota Rabbiin araaramufi fedhe keessaa tokko ta\u2019uu sirritti jala murtee ni mirkaneessitaa? Deebiin: lakki. Kanaafu, ati balaa guddaa irra jirta. Ati amma sababa adabbiitti nama geessu hojjattee jirta. Siif araaramamuu ykn araaramamu dhiisun gara fedhii Rabbii azza wa jalla deebi\u2019a.[6] Kanaafu, namni \u201cRabbiin naaf araarama\u201d jechuun badii itti fufuu hin qabu. Kanaafi itti aanse ni jedha: \u201cAdabbiin isinitti dhufuun dura gara Gooftaa keessanii deebi\u2019aa, Isaafis harka kennaa. Sana booda hin tumsamtanu.\u201d Suuratu Az-Zumar 39:54"}, {"text_idx": "#000027", "text": "Ibsa aayah tanaa In sha Allah kutaa itti aanu keessatti ilaalla..."}, {"text_idx": "#000031", "text": "Dubbii fi Hojii Iimaana Diigan"}]